ועדת הכספים, כנסת 20, פרוטוקול מספר 1106, 2018-07-16 11:53

משה גפני: אני פותח את ישיבת ועדת הכספים.

משה גפני: על סדר היום הצעת חוק התגמולים לנפגעי פעולות איבה (תיקון מס' 35) (ביטול הגבלת הגיל לזכאות של מי שהתייתם משני הוריו), התשע"ח-2018.

שגית אפיק: היום בחוק תגמולים לנפגעי פעולות איבה נקבע שמי שהיה ליתום משני הוריו טרם מלאו לו 37 שנים, זכאי למענקים שונים וכן לתגמול חודשי עד סוף חייו.

שגית אפיק: התברר שיש קבוצה - ככל הנראה של חמישה יתומים.

שגית אפיק: משרד האוצר הכפיל את מספרם ואמר שאולי זה יגיע עד 10, לא ידוע, אבל כרגע ידועים לפחות חמישה - שהם יתומים משני הוריהם ובעת שנחקק התיקון לחוק התגמולים לנפגעי פעולות איבה הם היו מעל גיל 37 שנים ולכן לא היו זכאים לשום דבר.

שגית אפיק: למרות שחוק התגמולים לנפגעי פעולות איבה תוקן מספר פעמים ושונו התגמולים ושונו המענקים, ביחס לקבוצה הזאת לא חל כל שינוי ובעצם הם נותרו מאז ועד היום מחוץ לתחולת החוק.

שגית אפיק: הצעת החוק הזאת שאתה הבאת אדוני היושב ראש, נועדה לבטל את מגבלת הגיל, גם בחוק התגמולים לנפגעי פעולות איבה וגם בחוק המקביל, בחוק משפחות חיילים שנספו במערכה, ולבטל את המגבלה של גיל 37, כך שמי שהוא יתום משני הוריו, לא משנה באיזה גיל אירעה יתמותו, יהיה זכאי לתגמולים ולמענק.

שגית אפיק: מה שסוכם כאן, בשל השאלה התקציבית, על מנת לעמוד ב-5 מיליון שקלים שסוכמו מול משרד האוצר, סוכם שהזכאות תהיה למענק בסך חצי מיליון לכל אחד מהיתומים בלי להיכנס לשאלת הפרטנות של איזה מענקים הם יקבלו ואיזה מענקים הם לא יקבלו.

שגית אפיק: הם יקבלו מענק בסך חצי מיליון ובנוסף הם יקבלו תגמול חודשי מעתה ואילך עד סוף חייהם.

שגית אפיק: זה יחול גם ביחס לחוק התגמולים לנפגעי פעולות איבה וגם ביחס לחוק משפחות חיילים שנספו במערכה.

שגית אפיק: ככל שמדובר בחמישה יתומים, העלות תהיה 3 מיליון שקלים, וככל שיהיה מדובר ביותר, עדיין לא מגיעים ל-5 מיליון שקלים.

משה גפני: משרד הביטחון אומר שאצלו אין.

שגית אפיק: לפי חוק משפחות חיילים, אין כרגע יתומים כאלה.

משה גפני: מקווים שבעזרת השם גם לא יהיו.

שגית אפיק: כן.

שגית אפיק: החוק הזה חל על קבוצה קיימת.

שגית אפיק: אני אקריא את החוק.

שגית אפיק: תיקון סעיף 7 בחוק התגמולים לנפגעי פעולות איבה, התש"ל-1970 (להלן – החוק העיקרי), בסעיף 7 –

שגית אפיק: זה הסעיף שמדבר על מגבלת הגיל של 37 שנים.

שגית אפיק: זה ביחס לעתיד, ביחס לזכאות למענק התארגנות.

שגית אפיק: פסקה (1)– תימחק.

שגית אפיק: מדובר כאן על זכאות למענקים לפי סעיף 29א לחוק משפחות חיילים.

שגית אפיק: זה יחול רק על יתומים עתידיים ולא ביחס לקבוצת היתומים שדיברנו עליה כרגע.

שגית אפיק: בחוק משפחות חיילים שנספו במערכה (תגמולים ושיקום), התש"י-1950, בסעיף 9ב(ב), המילים "לפני שמלאו לו 37 שנים" – יימחקו.

שגית אפיק: זה אותו רציונל ולכן זו מחיקה של מגבלת הגיל.

שגית אפיק: תחילתו של חוק זה ב-1 בחודש שלאחר יום פרסומו (להלן – יום התחילה) והוא יחול על יתום משני הוריו שנפטרו כתוצאה מפגיעת איבה מיום התחילה ואילך.

שגית אפיק: ביטול מגבלת הגיל של 37 תחול מעתה ואילך ביחס לכל המענקים כפי שהם מופיעים בחקיקה הקיימת.

שגית אפיק: החוק העיקרי, כנוסחו בחוק זה, יחול גם על תום משני הוריו שנפטרו כתוצאה מפגיעת איבה לפני יום התחילה, לרבות פגיעת איבה שאירעה מיום ה' באייר התש"ח (14 במאי 1948) ועד יום כ"ה באייר התשכ"ז (4 ביוני 1967) ובמועד שבו התייתם משני הוריו מלאו לו 37 שנים.

שגית אפיק: תגמולים והטבות לפי החוק העיקרי, כנוסחו בחוק זה, ישולמו או יינתנו בעד יום התחילה ואילך, למעט מענק התארגנות ומענק נישואים.

איתן ברושי: החוק הזה מתואם עם ארגון נפגעי פעולות איבה?

משה גפני: בטח.

איתן ברושי: אתה הגשת אותו, לא?

משה גפני: כן.

שגית אפיק: יתום משני הוריו, כאמור בסעיף קטן (ג) יהיה זכאי למענק מיוחד בסכום של 500,000 שקלים חדשים.

שגית אפיק: שני הסעיפים הקטנים האחרונים שהקראתי, המשמעות שלהם היא שביחס לקבוצת היתומים הקיימת הזכאות היא למענק בסך של חצי מיליון שקלים חדשים ובנוסף תגמולים חודשיים לפי החוק העיקרי מעתה ואילך.

שגית אפיק: המענקים שמופיעים בחוק, כגון מענק התארגנות, מענק נישואים, לא רלוונטי לגביהם כיוון שאנחנו קובעים להם את הסכום בחקיקה עצמה.

שגית אפיק: זה מקובל עליכם?

משה גפני: למישהו יש הערות על הצעת החוק?

משה גפני: מי בעד אישור הצעת חוק התגמולים לנפגעי פעולות איבה (תיקון מס' 35) (ביטול הגבלת הגיל לזכאות של מי שהתייתם משני הוריו), התשע"ח-2018 כפי שהוקראה על ידי היועצת המשפטית?

משה גפני: מי נגד?

משה גפני: בעד – פה אחד

משה גפני: הצעת החוק אושרה פה אחד.

משה גפני: תודה רבה.

משה גפני: אנחנו עוברים לדיון הבא.